மற்ற இடங்களில் நடைபெறும் போலீஸ் - அரசு வன்முறையிலிருந்து இது எந்த வகையிலும் மாறுபட்டதல்ல. மைய நீரோட்ட இடதுசாரிக்கட்சி உட்பட எல்லா அரசியல் கட்சிகளும் பகிரங்கப்படுத்திவரும் இரட்டை வேடத்திலும் இரட்டைப் பேச்சிலும்கூட மாற்றமில்லை. கம்யூனிசத் தோட்டாக்கள் முதலாளித்துவத் தோட்டாக்களிருந்து மாறுபட்டவையா என்ன? என்னென்னவோ நடந்து கொண்டிருக்கிறது. சவுதி அரேபியாவில் பனிபொழிகிறது. பட்டப் பகலில் ஆந்தைகள் உலாவுகின்றன. தனிச்சொத்துரிமைக்கு அனுமதி வழங்கிச் சீன அரசு சட்டமியற்றுகிறது. இவையெல்லாம் பருவநிலை மாற்றத்தால் ஏற்படுகின்றனவோ என்னவோ. சீன கம்யூனிஸ்டுகள் 21ஆம் நூற்றாண்டின் மாபெரும் முதலாளிகளாக மாறிக்கொண்டிருக்கிறார்கள். நமது நாடாளுமன்ற இடதுசாரிகள் மட்டும் விதிவிலக்காக இருப்பார்கள் என்று எதிர்பார்க்க முடியுமா? நந்திகிராமும் சிங்கூரும் தெளிவான அறிகுறிகள். எல்லாப் புரட்சிகளும் கடைசியில் நூதன முதலாளித்துவத்தில்தான் முடிய வேண்டுமா என்று யோசிக்க வேண்டியிருக்கிறது. பிரெஞ்சுப் புரட்சி, ரஷ்யப் புரட்சி, சீனப் புரட்சி, வியட்நாம் யுத்தம், தென்னாப் பிரிக்க அரசின் இனவெறிக் கொள்கைக்கு எதிரான போராட்டம், இந்தியாவில் காந்திய முறையில் நடந்ததாகச் சொல்லப்படும் சுதந்திரப் போராட்டம் . . . எல்லாம் சென்றடைந்த இடம் எது? இதற்கு மேல் சிந்திக்க வழி இல்லையா?